Oesch’s die Dritten

**Oesch’s die Dritten** si e Schwyzer Vouksmusikgruppe vo Schwarzenegg im Bärner Oberland, wo us em Hansueli u dr Annemarie Oesch, ihre Chinger Melanie, Kevin u Mike un em Akkordeonischt Urs Meier bstön.

## Gschicht
D Familientradition als Vouksmusiker häd mit em Trio Oesch vom Hans Oesch aagfange. Si Sohn Hansueli häd s furt gsetzt. Zämme mit de drei Chinger vor dritte Generation hei si si na *Oesch’s die Dritten* gnennt.

Scho ir 90er Jahr si d Chinger mit de Euteren ufträtte. Ändi 90er hei si erschti Uftritt im regionaue un nationaue Färnsäh gha un hei en erschti CD ufgnaa. 2001 hei si es paar Uftritt ir USA gha. Ihre Durbruch im dütschsprachige Ruum isch 2007 cho: Si hei d Schwyz im Naawuchswettbewerb vom Musikantenstadl vertrette un hei mit dütlichem Vorsprung gwunne. Vo da ab si si regumässig Gascht ir verschidne Vouksmusiksändige im Färnsäh un bi grosse Vouksmusikveraastautige gsi. Bim Silvesterstadl 2007 hei dr *Stadlstern 2007* gwunne. Bim Grand Prix vor Vouksmusik si si 2008 mit *Die Jodelsprache* ufe dritt Platz cho.
Ändi 2007 hei Oesch’s die Dritten ds Album *Jodelzauber* ussebracht, wo si es paar Monet lang ir Schwyzer Charts ghaute häd u mit Platin u Goud z Öschtrych uuszeichnet worden isch. Ei Jahr spöter isch *Frech-frisch-jodlerisch* cho, wo gschnäu Goud un Platin übercho häd. Ou d Aube *Volksmusik ist international* un *Jodel-Time*si mit Goud uuszeichnet worde.

Im Oktober 2008 häd ihre *Ku-Ku-Jodel* ir SRF 1-Sändig Die grössten Schweizer Hits 2008 ir Kategori «Heimat & Fernweh» gwunne un isch ir Final vor füf Kategorisiger yzoge, wo si am 30. November für si entschide hei. Ds Jodulied häd si ou ir Schwyzer Singles-Charts chöi platziere. Komponiert worden isch s vom Peter Hinnen.

## Bandmitglider

* *Hansueli Oesch* (* 14. Juli 1958):
: Är isch glerte Buur, isch Aagsteute bir Poscht gsi u spiut bi Oesch’s die Dritten houptberueflech ds Schwyzerörgeli.
* *Annemarie Oesch* (* 8. Februar 1963):
: Si isch diplomierti Pflegefachfrou un häd mit ere Kollegin e Station im Rehabilitations-/Gesundheitszentrum Schönberg Gunten gleitet. Ir Gruppe isch si itz houptberueflech Sängeri.
* *Melanie Oesch* (* 14. Dezember 1987):
: Si isch d Sängeri vo Oesch’s die Dritten un jodlet. Si isch ir Nechi vo Thun im Kanton Bärn ufgwachse un isch z Thun uf ds Musikgymnasium gange. Scho mit füf Jahr isch si zum erschte Mau ufer Büni gstange.
: 2008 isch si zur «Thunerin vom Jahr 2007» gwäut worde. Si häd 2008 d Rouu vor *Melanie* in im Film «Das Musikhotel am Wolfgangsee» gspiut. Aabot für e Solokarriere häd si bishär abglänt.
* *Mike Oesch* (* 14. Januar 1989):
: Dr Mike spiut E-Bassgitarre. Är isch e glerte Choufme un isch früener Schyränne gfare. Vor es paar Jaar häd er sini Karriere wäg ere chronische Chnyentzündig müessen ufgää.
* *Kevin Oesch* (* 23. Oktober 1990):
: Är häd Heizigsmonteur glert. Bir Uftritt spiut er d akustisch Gitarre.
* *Urs Meier* (* 14. November 1980):
: Är ghört erscht syt 2011 zue Oesch’s die Dritten u spiut ds Akkordeon. Är isch z Eisidle ufgwachsen u betrybt hüt im Nidwaudisch Beckeried en eigeni Akkordeonfachwerkstatt.

## Diskografy
;Aube
* *Mit neuem Power* (aus Trio Oesch un Oesch’s die Dritten, 1998)
* *SMS – Schweizer–Music–Sowieso* (2003)
* *Jodelzauber* (2007)
* *Frech–frisch–jodlerisch* (2008)
* *Volksmusik ist international* (2009)
* *Winterpracht* (2009)
* *Jodel-Time* (2011)
* *Unser Regenbogen* (2012)
* *Wurzeln und Flügel* (2014)
* *Jodelzirkus* (2016)
* *Vätu’s Wunschliste – Zum 60. Geburtstag* (2018)

;Kompilatione
* *Live … unsere grössten Hits* (2013)
* *Wir schauen zurück (1998–2006)* (2014)
* *20 Jahre Jodelzirkus* (2017)

;Single
* *Ku-Ku Jodel* (2007)
* *Die Jodelsprache* (2008)
* *Da Da Muh* (2013)
* *Zirkusjodel* (2015)

## Weblink

* 
* Websyte vo Oesch’s die Dritten

## Fuessnote